14. svibnja u Domovinskom ratu

**Domovinski rat po nadnevcima**: 14. svibnja u Domovinskom ratu.

**U DVORANI "Globus" na Zagrebačkom velesajmu održana - nakon višestranačkih izbora u Hrvatskoj - prva sjednica Glavnog odbora Hrvatske demokratske zajednice.**

**VLADA Republike Hrvatske uputila oštar prosvjed Vladi Republike Srbije zahtijevajući da Srbija ubuduće na svom teritoriju ne dopušta organiziranje akcija upravljenih protiv Republike Hrvatske, te da liši slobode hrvatskih redarstvenika.**

NA IZLASKU iz Mirkovaca ubijen Branko Božić, a policajac Ivan Bartolić teže ranjen, na njih su pucali četiri maskirane osobe sa četničkim obilježjima.

MARTIĆEV pomoćnik Dušan Zelenbaba boravio je u Borovu Selu kako bi četničkim teroristima dao upute o daljnjem djelovanju u istočnoj Slavoniji te zbog konsolidacije redova nakon masakra u Borovu Selu.

BRATIŠKOVCI, selo u šibenskoj općini, još uvijek se nalazi pod opsadom Martićevih odmetnika, čiji se broj neprestano povećava.

INICIJATIVNI odbor Srpske narodne stranke u Zagrebu poslao Šibenčanima srpske nacionalnosti telegram u kojemu ih poziva na zajedničku obranu Hrvatske.

STJEPAN Mesić, potpredsjednik Predsjedništva SFRJ, na sjednici Predsjedništva SFRJ-u Beogradu nije izabran za predsjednika Predsjedništva, jer srbijanski predstavnici nisu glasali za njega.

POJAČAVA se pritisak na Srbiju - diljem Europske zajednice uskoro bi mogla biti zamrznuta imovina Srbije i Crne Gore.

EUROPSKI parlament zatražio od Vijeća sigurnosti UN i od Europske zajednice da proglase naftni embargo kako bi se prekinula agresija na BiH, ne spominjući srpske vlasti.

NA sastanku na otoku Baliju bivša Jugoslavija doživjela prvi puta u Pokretu nesvrstanih pravi poraz, njezino članstvo u toj organizaciji postavljeno pod znak pitanja.

KANADA se priključila skupini od pedeset država koje u okviru KESS-a zahtijevaju potpuno povlačenje "JA" iz BiH.

GLAVNI dužnosnik UNPROFOR-a za civilna pitanja u istočnoj Slavoniji Jim Lubin izjavio da je u zonu istočne Hrvatske pod zaštitom UNPROFOR-a od siječnja 1992. naseljeno oko 33,000 Srba.

SRBI ponovno topnički gađali franjevački samostan na otočiću Visovac.

ZAPALJENA katolička crkva u Ceriću nedaleko Vinkovaca.

POKUŠAN atentat na Aliju Izetbegovića, predsjednika BiH.

SRBI u Sarajevu zatočili strane novinare i TV ekipe.

NJEMAČKI vicekancelar i ministar vanjskih poslova dr. Klaus Kinkel posjetio Hrvatsku.

SRBI napadaju okolicu Zadra.

KOLIKO su u Armiji BiH bili uvjereni u uspjeh operacije "oslobađanja" Mostara, govori i činjenica da su dali tiskati zahvalnice zaslužnim "oslobodiocima".

AMERIČKI biskupi izjasnili se za vojnu intervenciju u BiH.

VIJEĆE Europe prihvatilo Rezoluciju o stanju u BiH u kojoj se osuđuju Srbi.

**BEČ se distancira od Zagreba zbog, kako se navodi, politike Hrvatske prema Herceg-Bosni.**

PREDSJEDNIK TUĐMAN uputio pismo američkom predsjedniku Clintonu, te ministrima vanjskih poslova sedam zemalja u povodu okončanih pregovora Hrvata i Muslimana u Beču, u kojem izražava zadovoljstvo potpisanim sporazumom.

PRIGODOM susreta hrvatskog premijera Nikice Valentića i njegovog slovenskog kolege Janeza Drnovšeka u Otočcu, zaključeno da obje zemlje moraju s Italijom gajiti prijateljske odnose, no ni Hrvatska niti Slovenija ne mogu prihvatiti raspravu o Osimskim sporazumima, ili njihovoj reviziji.

NAKON svečanog potpisivanja bečkih dokumenata u Ženevi, predsjednik Predsjedništva BiH Alija Izetbegović u Sarajevu je ponovno istaknuo kako će ostati na mjestu predsjednika Predsjedništva BiH, te da nema nikakvog dualizma vlasti u odnosu na organe hrvatsko-bošnjačke federacije.

U OTVORENOM pismu osječko-baranjskog župana Branimira Glavaša Philipu Corwinu, koordinatoru za civilina pitanja UNPROFOR-a, istaknut problem pljačke hrvatske imovine, koja se još uvijek prenosi u Srbiju, te naseljavanja Srba iz drugih područja.

NA PRIJAMU u američkoj misiji u Ženevi u povodu bečkih sporazuma, dr. Mate Granić istaknuo kako su bečki sporazumi krucijalni dokument za funkcioniranje Federacije, koja ima snažnu podršku Hrvatske, te naglasio kako Hrvatska ima dva politička prioriteta: mirnu integraciju UNPA područja, te postizanje pravednog mira u BiH kroz pregovore, oživotvorenje Federacije BiH i njezine konfederacije s Hrvatskom.

DESECI tisuća starih i mladih Hrvata iz zemlje i dijaspore odali na blajburškom polju počast stotinama tisuća Hrvata koji su prije 50 godina ostavili svoje živote na križnim putevima.

Povodom spaljivanja župnika župe Presnače kraj Banja Luke velečasnog Filipa Lukende i časne sestre Cecilije-Pave Grgić banjalučki biskup Franjo Komarica uputio pismo srpskim vlastima na Palama, u kojem ih preklinje da zaustave zločine nad nevinim sugrađanima.

PAPA Ivan Pavao II., ogorčen zločinstvom u Banjoj Luci, osudio ubojstva svećenika i redovnice, a pred okupljenim vjernicima na Trgu sv. Petra pozvao da se prekine s mržnjom, krvlju i ratom.

FORUM Federacije završio u Washingtonu rad dogovorom federalnih partnera o obrani i uspostavi financijskih institucija.

U HRVATSKO Podunavlje počeo stizati hrvatski tisak.

## Izvori

* Hrvatski informativni centar *Hrvatski spomenar: 11. svibnja - 20. svibnja*

 **Napomena:** Ovaj tekst ili jedan njegov dio preuzet je s internetskih stranica Hrvatskog informativnog centra. Vidi Dopusnicu Hrvatskog informativnog centra za Wikipediju na hrvatskome jeziku.